รัฐบาลไทย-ข่าวทำเนียบรัฐบาล-อธิบดีกรมการปกครองสั่งการชุดปฏิบัติการพิเศษกรมการปกครองบูรณาการร่วมจังหวัดสงขลา นำหมายศาลบุกค้น ทลาย ร้านขายบุหรี่เถื่อน เหล้าเถื่อนชื่อดังพื้นที่ อ.หาดใหญ่ พร้อมเชิญชวนแจ้งเบาะแส
วันพฤหัสบดีที่ 9 มีนาคม 2566
09/03/2566
อธิบดีกรมการปกครองสั่งการชุดปฏิบัติการพิเศษกรมการปกครองบูรณาการร่วมจังหวัดสงขลา นําหมายศาลบุกค้น ทลาย ร้านขายบุหรี่เถื่อน เหล้าเถื่อนชื่อดังพื้นที่ อ.หาดใหญ่ พร้อมเชิญชวนแจ้งเบาะแส
อธิบดีกรมการปกครองสั่งการชุดปฏิบัติการพิเศษกรมการปกครองบูรณาการร่วมจังหวัดสงขลา นําหมายศาลบุกค้น ทลาย ร้านขายบุหรี่เถื่อน เหล้าเถื่อนชื่อดังพื้นที่อ.หาดใหญ่ พร้อมเชิญชวนประชาชนแจ้งเบาะแสการกระทําผิดทุกประเภทผ่านสายด่วนศูนย์ดํารงธรรม โทร.1567 ตลอด 24 ชม.
เมื่อวันที่ 8 มีนาคม 2566 นายแมนรัตน์ รัตนสุคนธ์ อธิบดีกรมการปกครอง เปิดเผยว่า เมื่อเวลา 13.00 น. วันนี้ ตนได้สั่งการให้ชุดปฏิบัติการพิเศษกรมการปกครอง บูรณาการจังหวัดสงขลา โดยที่ทําการปกครองจังหวัดสงขลา และที่ทําการปกครองอําเภอหาดใหญ่ร่วมกับสรรพสามิตพื้นที่หาดใหญ่ นําหมายค้นของศาลจังหวัดสงขลา เข้าตรวจค้นร้านค้าจําหน่ายบุหรี่ สุรา และบุหรี่ไฟฟ้าชื่อดังในพื้นที่อําเภอหาดใหญ่ จังหวัดสงขลา ซึ่งจากการสืบสวนพบว่า มีร้านค้าลักลอบจําหน่ายบุหรี่หนีภาษี สุราหนีภาษี รวมถึงบุหรี่ไฟฟ้า โดยมีลักษณะร้านที่ติดตั้งลูกกรงอย่างแน่นหนา และจะจําหน่ายส่งให้กับลูกค้าผ่านลูกกรงของร้าน โดยได้ทําการเข้าตรวจค้นร้านค้า จํานวน 3 ร้าน ได้แก่ 1) ร้าน ฟาสต์ สโตร์ ตั้งอยู่บริเวณถนนนิพัทธ์สงเคราะห์ 1 ตําบลหาดใหญ่ 2) ร้าน Gin ตั้งอยู่บริเวณถนนตันรัตนากร ตําบลหาดใหญ่ อําเภอหาดใหญ่ และ 3) ร้านค้าไม่มีชื่อ ตั้งอยู่ที่บริเวณถนนตันรัตนากร ตําบลหาดใหญ่ อําเภอหาดใหญ่ โดยในเบื้องต้น พบของกลาง บุหรี่หนีภาษี สุราหนีภาษี บุหรี่ไฟฟ้า จํานวนมาก ซึ่งขณะนี้อยู่ระหว่างการตรวจนับของเจ้าหน้าที่
“การเข้าตรวจค้นตามหมายค้นของศาลจังหวัดสงขลาในครั้งนี้ สืบเนื่องมาจากกรมการปกครองได้รับแจ้งจากผู้ประกอบการในพื้นที่อําเภอหาดใหญ่ผ่านศูนย์ดํารงธรรมกระทรวงมหาดไทย ว่าได้รับความเดือดร้อนจากการที่มีผู้ประกอบธุรกิจขายสินค้าประเภทเหล้าปลอม บุหรี่เถื่อน รวมถึงบุหรี่ไฟฟ้าจํานวนมากในพื้นที่ ทําให้ส่งผลกระทบกับผู้ประกอบธุรกิจอย่างถูกต้องตามกฎหมาย เพราะเป็นการจําหน่ายที่ไม่เป็นธรรมในการแข่งขันทางการค้า และยังเป็นการกระทําที่ไม่ปฏิบัติตามกฎหมาย เมื่อศูนย์ดํารงธรรมกระทรวงมหาดไทยทราบเรื่อง จึงได้รายงานผู้บังคับบัญชาตามลําดับชั้น และได้มอบหมายให้ศูนย์ปฏิบัติการบังคับใช้กฎหมายพนักงานฝ่ายปกครอง (ศก.ปค.) สํานักการสอบสวนและนิติการ (สน.สก.) ดําเนินการสืบหาข้อมูลจากแหล่งข่าวในพื้นที่ เพื่อตรวจสอบการกระทําความผิดพร้อมดําเนินการขออนุมัติหมายค้นจากศาลจังหวัดสงขลาเพื่อตรวจสอบการกระทําความผิด” นายแมนรัตน์ฯ กล่าวเพิ่มเติม
นายแมนรัตน์ รัตนสุคนธ์ อธิบดีกรมการปกครอง กล่าวในช่วงท้ายว่า เพื่อไม่ให้ร้านค้าหรือผู้ประกอบการในลักษณะนี้ อาศัยช่องว่างแอบลักลอบจําหน่ายสินค้าที่อาจเข้าข่ายการกระทําความผิดฐานฟอกเงิน ได้สั่งการให้พนักงานฝ่ายปกครองชุดจับกุม ประสานสํานักงานป้องกันและปราบปรามการฟอกเงิน (ปปง.) เพื่อตรวจสอบเส้นทางการเงินต่อไปด้วย ทั้งนี้ หากพี่น้องประชาชนพบเห็นเบาะแสการกระทําผิด ไม่ว่ารูปแบบใด สามารถให้ข้อมูลข่าวสารได้ที่ศูนย์ดํารงธรรมจังหวัด/อําเภอ สายด่วน 1567 โทรฟรี ตลอด 24 ชั่วโมง หรือเว็บไซต์ damrongdhama.dopa.go.th หรือแอปพลิเคชั่น Dopa Help ทั้งระบบ Android และ iOS
ด้าน นายรณรงค์ ทิพย์ศิริ ผู้ตรวจราชการกรมการปกครอง ปฏิบัติหน้าที่ผู้อํานวยการศูนย์ปฏิบัติการบังคับใช้กฎหมายพนักงานฝ่ายปกครอง สํานักการสอบสวนและนิติการ กรมการปกครอง กล่าวว่า ที่ผ่านมาประเทศไทยได้รับความเสียหายเป็นอย่างมากจากปัญหาการลักลอบนําสินค้าหนีภาษีเข้ามาขายภายในประเทศ โดยมูลค่าความเสียหายต่อปี ไม่ต่ํากว่า 1,000 ล้านบาท ซึ่งในกรณีนี้ เมื่อกรมการปกครอง ได้รับข้อมูลจากศูนย์ดํารงธรรม กระทรวงมหาดไทย ได้เข้าทําการขอหมายค้นจากศาลจังหวัดสงขลา และบูรณาการร่วมกับจังหวัดสงขลา นํากําลังพนักงานฝ่ายปกครองบูรณาการร่วมกับสรรพสามิตพื้นที่หาดใหญ่ เข้าตรวจค้นและเข้าจับกุมผู้กระทําความผิด โดยการปฏิบัติการเข้าตรวจต้นในวันนี้ไม่พบตัวผู้ประกอบการ พบเพียงแต่ลูกจ้างที่เป็นแรงงานต่างด้าวผิดกฎหมาย ซึ่งทางเจ้าหน้าที่อยู่ระหว่างการทําบันทึกการจับกุมในการกระทําความผิดเพิ่มเติม ณ ที่ทําการปกครองอําเภอหาดใหญ่ จังหวัดสงขลา เพื่อเร่งค้นหาผู้ประกอบการที่เป็นผู้กระทําความผิดกฎหมายมาดําเนินคดีตามกฎหมายต่อไป พร้อมกันนี้ ได้ตั้งข้อสังเกตว่า ร้านค้าที่จําหน่ายสิ่งของผิดกฎหมายประเภทบุหรี่หนีภาษี สุราหนีภาษี และบุหรี่ไฟฟ้า มักจะตั้งอยู่ใกล้กับผู้ประกอบการขนส่ง เพื่อสะดวกในการจําหน่ายผ่านช่องทางต่าง ๆ